[{"text_idx": "#000000", "text": "Bwmp, babi a no\u0302l i\u2019r gwaith"}, {"text_idx": "#000001", "text": "Sgwrs agored a\u0302\u2019r Ymgynghorydd Gweithlu Zoe, am ei thaith emosiynol i fod yn fam a\u2019i llwybr nerfus no\u0302l mewn i fyd gwaith."}, {"text_idx": "#000004", "text": "Mae\u2019r newidiadau corfforol sy\u2019n digwydd i fenywod yn ystod cyfnodau o feichiogrwydd yn gallu cael effaith sylweddol ar eu gwaith dydd i ddydd. Erbyn diwedd fy meichiogrwydd roeddwn i\u2019n ei chael hi\u2019n anodd ffitio y tu o\u0302l i ddesg arferol ac roeddwn yn dechrau poeni na fyddwn i\u2019n gallu ymgymryd a\u0302\u2019m dyletswyddau mewn modd effeithiol. O ganlyniad, cefais sgwrs gyflym a\u0302\u2019m Rheolwr ac unwaith eto diflannodd fy ngofidion: ces i ddesg oedd yn codi a gostwng, galluogodd hyn imi eistedd, neu sefyll yn gyfforddus wrth ymgymryd a\u0302\u2019m gwaith. Fe wnaeth hyn hefyd helpu i leddfu rhywfaint o\u2019r boen a\u2019r anesmwythder oedd gennyf i yn fy nghymalau. Anogwyd mi i gymryd seibiannau ychwanegol a chefais gynnig i weithio\u2019n hyblyg, ac o ganlyniad i natur fy ro\u0302l galluogoddd hyn imi weithio o adref. Gallaf ddweud yn gwbl onest, na fyddwn i wedi gallu gweithio hyd at ddiwedd fy meichiogrwydd heb yr addasiadau cefnogol hyn, sy\u2019n beth gwych oherwydd roeddwn i\u2019n benderfynol weithio tan funud olaf fy meichiogrwydd."}, {"text_idx": "#000005", "text": "Roeddwn i\u2019n gwybod o\u2019r cychwyn cyntaf fy mod am gymryd 12 mis i ffwrdd o\u2019r gwaith ar o\u0302l rhoi genedigaeth, ac roeddwn i\u2019n yn awyddus i ddatblygu cynllun datblygu gyrfa yn barod ar gyfer fy nychweliad, cynllun a oedd yn cynnwys gweithio 4 diwrnod yr wythnos yn lle\u2019r 5 arferol. Roeddwn i\u2019n ymwybodol o\u2019r ffaith y byddai cymryd 12 mis i ffwrdd o\u2019r gwaith yn debygol o achosi penbleth ariannol i mi, yn enwedig yn ystod misoedd olaf fy meichiogrwydd lle byddwn yn derbyn bach iawn o incwm, felly gwnes i\u2019n siw\u0302r fy mod wedi paratoi\u2019n drylwyr. Fe wnaeth yr Adran AD a\u2019r Gyflogres gyfrifo a gwneud synnwyr o beth fyddwn i\u2019n derbyn fel cyflog dros gyfnod fy meichiogrwydd, a galluogodd hyn imi roi cynlluniau addas ar waith. Roedd y berthynas agored ac onest yr oedd gennyf a\u0302\u2019r Coleg ehangach yn golygu nad oeddwn i\u2019n pryderi nac ychwaith yn poeni llawer am gymryd absenoldeb mamolaeth, felly galluogodd hyn imi baratoi ar gyfer pob posibiliad ynghylch fy meichiogrwydd. Teimlais yn ddiogel ac yn hapus pan gymerais absenoldeb mamolaeth gan wybod y byddaf yn dychwelyd i\u2019m swydd ymhen 12 mis gyda phopeth wedi ei drefnu yn ofalus o flaen llaw."}, {"text_idx": "#000006", "text": "Yna, gweddnewidiodd fy mywyd yn llwyr. Ganed fy merch brydferth Seren, a chipiodd fy nghalon yn syth. Fe wnes i fwynhau pob eiliad o fy nghyfnod i ffwrdd o\u2019r gwaith a hedfannodd 12 mis heibio mewn amrantiad. Ni theimlais ar unhryw adeg fy mod wedi cael fy ngadael allan o\u2019r \u2018lw\u0302p\u2019 gan fy nghyflogwr; cefais wybod am bob newid o ran rolau rheolwyr, aelodau newydd o staff yn ogystal a\u0302 chyfleoedd newydd a allai fod o ddidordeb i mi. Roedd y wybodaeth a dderbyniais wedi lleddfu fy ngofidion ac wedi rhoi syniad imi o beth i ddisgwyl erbyn imi ddychwelyd i\u2019r gwaith."}, {"text_idx": "#000008", "text": "Erbyn diwedd fy nghyfnod mamolaeth fe gyflwynais gais i weithio\u2019n hyblyg er mwyn gallu rhoi\u2019r holl drefniadau gofal plant yn eu lle. Gwnes i gais hefyd i gwtogi fy oriau gwaith er mwyn gweithio 4 diwrnod yr wythnos a chefnogwyd y cais hwn yn llwyr gan y Ti\u0302m Rheoli. Anfonwyd diwygiad contract drwy\u2019r post a chadarnheais y newid i\u2019r contract. Roeddwn i\u2019n awyddus iawn i weithio cymaint ag oedd fy mywyd newydd yn ei ganiata\u0302i; rwy\u2019n mwynhau gweithio ac yn hoff o gyfathrebu gyda fy nghydweithwyr a chyflogwyr sy\u2019n gysylltiedig a\u0302\u2019m gwaith. Roeddwn i eisiau cadw fy ngyrfa ar y trywydd cywir wrth addasu i\u2019m hymrwymiadau teuluol, a galluogodd hyblygrwydd fy ro\u0302l imi gyflawni hyn yn hawdd."}, {"text_idx": "#000010", "text": "Dwi wedi bod no\u0302l yn y gwaith ers mis bellach ac rydw i wrth fy modd yma. Mae Seren yn dwlu ar eu diwrnodau gartref gyda\u2019i thad, ei mam-gu a\u2019i thad-cu, ac mae\u2019r feithrinfa wedi bod yn anhygoel yn ogystal."}]